রাজস্থানের কারখানায় নাইট্রোজেন গ্যাস লিক, মৃত্যু মালিকের, হাসপাতালে ৪০ জন শ্রমিক

ওয়েবডেস্ক: রাজস্থানে (Rajasthan) নাইট্রোজেন গ্যাস লিক (Nitrogen Gas Leak) করে মর্মান্তিক মৃত্যু কারখানার মালিকের। হাসপাতালে মৃত্যুর সঙ্গে পাঞ্জা লড়ছেন আরও ৪০ জন।

মৃত মালিকের নাম সুনীল সিংঘল (Sunil Singhal)। সুনীল সারা রাত ধরে গ্যাস নিয়ন্ত্রণে চেষ্টা চালিয়ে যান, কিন্তু ভোরের দিকে শরীরের অবনতি হয়। আজমের হাসপাতালে স্থানান্তরিত করা হয়েছিল, সেখানেই মৃত্যুর কোলে ঢলে পড়েন তিনি।

পুলিশ সূত্রে খবর, রাজস্থানের বেওয়ারে কোম্পানির গুদামে সংরক্ষিত একটি ট্যাঙ্কার থেকে নাইট্রোজেন গ্যাস লিক হয়েছিল। সোমবার রাত ১০ টা বাদিয়া অঞ্চলের নাগাদ সুনীল ট্রেডিং কোম্পানিতে (Sunil Trading Company)  এই গ্যাস লিকের ঘটনা ঘটে। কয়েক সেকেন্ডের মধ্যেই গ্যাস কারখানার চারদিকে ছড়িয়ে পড়ে। কারখানার আশেপাশে স্থানীয়রা হঠাৎ করে দমবন্ধ, চোখ জ্বালা পরিস্থিতির শিকার হন।

আরও পড়ুন: মধ্যপ্রদেশে মদ নিষিদ্ধ, আজ থেকেই নিয়ম লাগু

প্রায় ৬০ জনের মতো স্থানীয় মানুষকে বিভিন্ন সরকারি, বেসরকারি হাসপাতালে ভর্তি করা হয়েছে। ঘটনাস্থলে রয়েছে প্রশাসনিক, আধিকারিক, ডিএম, পুলিশ সুপার সহ দমকলের আধিকারিকরা। নিরাপত্তার কারণে আশেপাশের এলাকা দ্রুত খালি করা হচ্ছে। পরিস্থিতির উপর নজরদারি চালাচ্ছে প্রশাসন। ঘটনা ঘিরে মানুষের মধ্যে তীব্র আতঙ্ক তৈরি হয়েছে।

জেলা কালেক্টর ডঃ মহেন্দ্র খাড়গাওয়াত কারখানাটি সিল করার নির্দেশ সহ পুলিশকে অবিলম্বে মামলা দায়েরের নির্দেশ দিয়েছেন।

ওয়ার্ড কাউন্সিলর হংসরাজ শর্মা জানিয়েছেন যে স্থানীয় একটি অ্যাসিড কারখানা থেকে গ্যাস লিক হওয়ার কথা বাসিন্দারা তাকে জানান। তিনি দ্রুত ব্যবস্থা নেন। তিনি দমকল ও প্রশাসনকে খবর দেন। রাত ১১ টার মধ্যে নিয়ন্ত্রণ আনা সম্ভব হয়।

লিক হওয়া গ্যাসটি নাইট্রোজেন বলে নিশ্চিত করেছেন এসডিএম দিব্যাংশ সিং।  প্রশাসন আশেপাশের বাসিন্দাদের আশ্বস্ত করেছে যে পরিস্থিতি নিয়ন্ত্রণে রয়েছে ভয়ের কারণ নেই। গ্যাসের প্রভাব কমাতে স্থানীয় প্রশাসন এবং দমকল বিভাগের কর্মীরা ঘটনাস্থলে পৌঁছে ট্যাঙ্কারটিতে জল ঢেলে ঢাকনা বন্ধ করে দেন, এরপর পরিস্থিতি নিয়ন্ত্রণে আসে। প্রশাসন জনগণকে সতর্ক থাকার নির্দেশ দিয়েছেন। গ্যাসে আক্রান্তদের চিকিৎসা চলছে। শুরু হয়েছে প্রশাসনিক তদন্ত।

দেখুন অন্য খবর: